Gözəl qız (Növrəs İman)
Ağ libasın, tər əndamın, gül üzün
Nə yaşayır bir-bir üstə, gözəl qız!
Xoş yerişin, şux gülüşün, dür sözün,
Ayaq saxla, get ahəstə, gözəl qız!

Əylən, bircə qəmli könlüm şad elə,
Şirin aşna olub verək əl-ələ.
Həsrətin çəkməkdən döndüm bülbülə,
Dəstinə gül götür dəstə, gözəl qız!

Könül ərəb atdı, haçan yorular?
Bağrımın başına millər vurular.
Eşq oduna yanar, yanar, qovrular
Aşıq İman kimi xəstə, gözəl qız!

XX əsrin qoşmaları